สำรวจความพร้อมแอร์พอร์ตลิงก์ ลุ้นเม.ย. 53 เปิดบริการ
โดย...ทีมข่าวคมนาคม
9 ต.ค. 2552

โดย...ทีมข่าวคมนาคม
และแล้วเมื่อวันที่ 1 ต.ค. 2552 การรถไฟแห่งประเทศไทย (ร.ฟ.ท.) ได้เปิดให้ประชาชนจองตั๋วโดยสารโครงการระบบขนส่งทางรถไฟเชื่อมท่าอากาศยานสุวรรณภูมิ และสถานีรับส่งผู้โดยสารอากาศยานในเมือง หรือที่เรารู้จักกันในชื่อ โครงการแอร์พอร์ตลิงก์ ที่ปรากฏว่าตั๋วจำนวน 2,000 ใบ ที่ร.ฟ.ท.เตรียมไว้ให้ประชาชนได้ทดลองนั้นหมดภายในเวลาไม่ถึง 1 ชั่วโมง 
ทั้งนี้ ร.ฟ.ท.ได้เปิดทดสอบบริการรถแอร์พอร์ตลิงก์ทุกวันพุธ ตั้งแต่วันที่ 7 ต.ค.– 4 พ.ย. 2552 ก่อนจะเปิดใช้อย่างเป็นทางการในเดือนเม.ย. 2553
และในวันที่ 7 ต.ค. 2552 ซึ่งเป็นวันแรกที่เปิดให้ประชาชนเข้ามาทดสอบการใช้บริการเดินรถ 2 รอบ ในเวลา 14.00 น. และ 14.50 น. ซึ่งมีประชาชนให้ความสนใจเข้ามาทดสอบการเดินรถกันจำนวนมาก จากเดิมที่กำหนดให้ประชาชนเข้ามาทดสอบรอบละ 200 คน ก็ได้เพิ่มตั๋วพิเศษให้อีกรอบละ 200 ใบ รวมทั้งสิ้น 4,000 ใบ
โดยในวันแรกที่ร.ฟ.ท.เปิดให้ทดสอบได้ใช้รถไฟฟ้าท่าอากาศยานสุวรรณภูมิ (ซิตีไลน์) ซึ่งปกติจะต้องจอดทุกสถานีมาวิ่งบริการแบบรถไฟฟ้าด่วนท่าอากาศยานสุวรรณภูมิ (เอกซ์เพรสไลน์) ใช้ความเร็ว 160 กม./ชม. วิ่งตั้งแต่ต้นทางสถานีมักกะสันถึงปลายทางสถานีสุวรรณภูมิ 
แต่สิ่งที่ประชาชนที่เข้ามาทดสอบได้ขอให้ร.ฟ.ท.เพิ่มสิ่งอำนวยความสะดวกในการเดินทางมากขึ้น เช่น ป้ายบอกทาง เส้นทางเชื่อมต่อระหว่างรถไฟฟ้าใต้ดินบริเวณสถานีเพชรบุรีกับสถานีมักกะสัน ฯลฯ ซึ่งเรื่องนี้นายยุทธนา ทัพเจริญ ผู้ว่าการร.ฟ.ท. ชี้แจงว่า ร.ฟ.ท.มีแผนเชื่อมต่อเส้นทางเพื่ออำนวยความสะดวกให้ประชาชนที่เข้ามาใช้บริการแอร์พอร์ตลิงก์อยู่แล้ว อยู่ระหว่างการดำเนินการ ซึ่งหลังจากสิ้นสุดการทดสอบการเดินรถในช่วงแรกจะมีการพิจารณาและประเมินผลในภาพรวมเพื่อนำมาปรับปรุงการให้บริการ 
ส่วนกระเป๋าของผู้โดยสารที่ต้องการเดินทางขึ้นเครื่องบินต่อนั้น จะจัดตู้ขนกระเป๋าสัมภาระของผู้โดยสารแยกต่างหาก แต่อยู่ในขบวนรถเที่ยวเดียวกัน โดยจะมีการติดตั้งเครื่องตรวจวัตถุระเบิดแล้วเสร็จในเดือนม.ค. 2553 และจะทดสอบความพร้อมก่อนให้บริการอย่างเป็นทางการ 
นอกจากนี้ ในช่วงแรกร.ฟ.ท.จะว่าจ้างบริษัท DB International GmbH ซึ่งเป็นที่ปรึกษาในการฝึกอบรมพนักงานและวางระบบการเดินรถไฟฟ้าให้กับโครงการนี้เข้ามาทำหน้าที่ในการบริหารจัดการเดินรถในช่วง 2-3 ปีแรก เนื่องจากแผนการจัดตั้งบริษัทลูกที่จะเข้ามาบริหารโครงการได้รับกระแสต้านจากสหภาพแรงงานรัฐวิสาหกิจการรถไฟแห่งประเทศไทย (สร. รฟท.) ขณะนี้อยู่ระหว่างรอทางบริษัทDBI นำเสนอวงเงินค่าใช้จ่ายในการว่าจ้างเข้ามาบริหารโครงการแอร์พอร์ตลิงก์
ส่วนรูปแบบการบริหารงานจะมีการแยกระบบบัญชีในส่วนของการบริหารโครงการแอร์พอร์ตลิงก์ออกจากการ บริหารงานของร.ฟ.ท. ส่วนแผนการบริหารโครงการแอร์พอร์ตลิงก์ คาดว่าในช่วงปีแรกยังขาดทุนอยู่ แต่จะเริ่มมีกำไรตั้งแต่ปีที่ 5 และเริ่มใช้หนี้เงินกู้ได้ครบสิ้นสุดในปีที่ 15 ส่วนการปรับอัตราค่าโดยสารในส่วนเพิ่มในปีต่อๆ ไปนั้นอยู่ระหว่างการพิจารณา ซึ่งจะยึดตามแนวทางบริหารรถไฟฟ้าใต้ดิน คือ ปรับค่าโดยสารทุก 2-3 ปี 
สำหรับช่วงที่เปิดใช้จะกำหนดอัตราค่าโดยสารขบวนรถด่วนพิเศษจากต้นทางสถานีมักกะสันไปยังสนามบินสุวรรณภูมิ ใช้เวลาเดินทาง 15 นาที ค่าโดยสาร 150 บาทต่อเที่ยว ส่วนซิตีไลน์จะแวะจอดตามสถานีรวม 8 แห่ง ค่าโดยสารตั้งแต่ 15-45 บาท ระยะเวลาเดินทางประมาณ 30 นาที ด้านพื้นที่บริการเชิงพาณิชย์อยู่ระหว่างการร่างทีโออาร์ให้เอกชนเข้ามาสัมปทานในแต่ละสถานี และคาดว่าจะได้ตัวเอกชนภายในเดือนมี.ค. 2553 ดังนั้นหากประชาชนที่เข้าไปทดสอบระบบในช่วงนี้ และเห็นเพียงพื้นที่บริเวณสถานีโครงการแอร์พอร์ตลิงก์ยังโล่งๆ ยังไม่มีร้านค้าหรืออะไรขายก็คงต้องรอจนกว่ากระบวนการทำงานของร.ฟ.ท.จะแล้วเสร็จ 
สำหรับสถานีจอดรถไฟฟ้าโครงการแอร์พอร์ตลิงก์มีทั้งหมด 8 สถานี เริ่มตั้งแต่สถานีแรก “พญาไท” ซึ่งถือว่าเป็นสถานีต้นทางของรถไฟฟ้าท่าอากาศยานสุวรรณภูมิ ตั้งอยู่ทางฝั่งตะวันออกของถนนพญาไท เชื่อมต่อกับสถานีรถไฟฟ้าบีทีเอสพญาไท 
ถัดมาเป็นสถานี “ราชปรารภ” ตั้งอยู่บนถนนราชปรารภตัดกับถนนนิคมมักกะสัน ใกล้ประตูน้ำ ส่วนสถานีต่อไปคือ “มักกะสัน” หรือสถานีรับส่งผู้โดยสารอากาศยานในเมือง เป็นจุดเริ่มต้นของการเดินรถของรถไฟฟ้าด่วนท่าอากาศยานสุวรรณภูมิ (เอกซ์เพรสไลน์) พร้อมทั้งเป็นสถานีรถไฟฟ้าท่าอากาศยานสุวรรณภูมิ (ซิตีไลน์) 
นอกจากนี้ ยังมีบริการอื่น เช่น บริการด้านตารางข้อมูลการบินเสมือนอยู่ในสนามบิน บริการที่จอดรถยนต์ 300 คัน รถจักรยานยนต์ 100 คัน ที่จอดรถบัส จุดบริการแท็กซี่ และผู้โดยสารสามารถเดินทางเชื่อมต่อกับสถานีรถไฟฟ้าใต้ดินเพชรบุรีได้อีกด้วย 
จากนั้นเป็นสถานี “รามคำแหง” ตั้งอยู่บนถนนรามคำแหง บริเวณสี่แยกคลองตัน ใกล้กับมหาวิทยาลัยรามคำแหง มหาวิทยาลัยอัสสัมชัญ สนามราชมังคลากีฬาสถาน และห้างสรรพสินค้า ต่อไปเป็นสถานี “หัวหมาก” ตั้งอยู่ทางทิศเหนือของถนนศรีนครินทร์และสถานีรถไฟหัวหมาก ใกล้สี่แยกพัฒนาการและทางหลวงพิเศษกรุงเทพฯชลบุรี อยู่ใกล้มหาวิทยาลัยเกษมบัณฑิตในรัศมี 2 กม. 
สถานีที่ 6 คือ “บ้านทับช้าง” ใกล้กับถนนวงแหวนรอบนอกฝั่งตะวันออกและทางหลวงพิเศษกรุงเทพฯชลบุรี สถานีที่ 7 คือ “ลาดกระบัง” ตั้งอยู่บนถนนร่มเกล้า ใกล้กับสถาบันเทคโนโลยีพระจอมเกล้าเจ้าคุณทหารลาดกระบัง และอยู่ทางทิศเหนือของสถานีรถไฟลาดกระบัง และต่อไปในอนาคตร.ฟ.ท.มีโครงการขยายเส้นทางเดินรถไฟฟ้าไป จ.ฉะเชิงเทรา ซึ่งสถานีนี้จะเป็นจุดเปลี่ยนถ่ายสำหรับการขนส่งมวลชนในอนาคต 
สุดท้ายสถานีปลายทางคือสถานี “สุวรรณภูมิ” ซึ่งสถานีนี้เป็นสถานีรถไฟฟ้าใต้ดิน อยู่ใต้อาคารผู้โดยสารภายในท่าอากาศยานสุวรรณภูมิ สามารถผ่านเข้าออกได้ทางอาคารสนามบินจากส่วนอาคารและส่วนเชื่อมต่อกับโรงแรม มีสิ่งอำนวยความสะดวกต่างๆ เช่น ลิฟต์ และบันไดเลื่อน 
สรุปความคืบหน้าโครงการทั้งหมด แม้จะล่าช้ามาอย่างต่อเนื่องตั้งแต่งานก่อสร้างและการจัดตั้งบริษัทลูกเข้ามาบริหาร 
ดังนั้น ร.ฟ.ท.จึงต้องแก้ไขปัญหาเฉพาะหน้าเพื่อให้โครงการแอร์พอร์ตลิงก์เปิดใช้ได้ภายในเดือนมี.ค. 2553 ก่อนเปิดให้บริการอย่างเป็นทางการในช่วงเดือนเม.ย.อย่างแน่นอน